               EURÓPSKA KOMISIA
            V Bruseli27. 4. 2018
            COM(2018) 247 final
            2018/0116(NLE)
            Návrh
            ROZHODNUTIE RADY,
            ktorým sa členským štátom povoľuje, aby sa v záujme Európskej únie stali zmluvnou stranou Dohovoru Rady Európy o integrovanom prístupe k ochrane, bezpečnosti a usporiadateľským službám na futbalových zápasoch a iných športových podujatiach (CETS č. 218)

               DÔVODOVÁ SPRÁVA

               1.PREDMET NÁVRHU

               Tento návrh sa týka rozhodnutia, ktorým sa členským štátom v záujme Európskej únie povoľuje podpísať a ratifikovať Dohovor Rady Európy o integrovanom prístupe k ochrane, bezpečnosti a usporiadateľským službám na futbalových zápasoch a iných športových podujatiach (ďalej len „CETS č. 218“ alebo „dohovor“).

               2.KONTEXT NÁVRHU

               2.1.Súvislosti

                  Dňa 29. mája 1985 si násilné strety futbalových fanúšikov počas finále Európskeho pohára majstrov na štadióne Heysel v Bruseli vyžiadali 39 mŕtvych a stovky zranených. V dôsledku tejto tragédie Rada Európy vypracovala Európsky dohovor o násilí a neviazanosti divákov počas športových podujatí, a najmä na futbalových zápasoch (CETS č. 120) (ďalej len „dohovor č. 120“). Dohovor č. 120 bol zameraný na predchádzanie a zabraňovanie prípadom násilia a nevhodného správania na štadiónoch a v ich blízkosti a na reakcie na ne. Dohovor č. 120 nadobudol platnosť 1. novembra 1985 a ratifikovalo ho 41 strán dohovoru vrátane väčšiny členských štátov Európskej únie.

                  V decembri 2013 Výbor ministrov Rady Európy na základe štúdie o prínosoch a potrebe aktualizácie dohovoru č. 120 dospel k záveru, že dohovor je zastaraný: ukázalo sa, že jeho obsah – osobitne primárny dôraz na bezpečnostné opatrenia – nezodpovedá skúsenostiam a osvedčeným postupom a nie je v súlade s najnovšími odporúčaniami stáleho výboru dohovoru. Rada ministrov preto Stálemu výboru nariadila, aby vykonal revíziu dohovoru č. 120. Stály výbor sa rozhodol, že namiesto revízie bude pracovať na novom texte. Výsledkom tejto práce je CETS č. 218.

               2.2.Dohovor

                  Cieľom CETS č. 218 je zaistiť chránené, bezpečné a otvorené prostredie na futbalových zápasoch a iných športových podujatiach (článok 2). V dohovore sa rozlišuje medzi „ochranou alebo ochranným opatrením“, „bezpečnostnými opatreniami“ a „usporiadateľskými opatreniami“ (článok 3).

                  V dohovore sa vyžaduje, aby strany dohovoru prijali „integrovaný a vyvážený multiagentúrny prístup k ochrane, bezpečnosti a usporiadateľským službám“ [článok 2 písm. a)], teda prístup založený na myšlienke, že „ochranné, bezpečnostné a usporiadateľské opatrenia na futbalových zápasoch a iných športových podujatiach sa bez ohľadu na ich primárny účel nepretržite prekrývajú z pohľadu ich vplyvu a potreby vyváženosti a nie je možné ich navrhovať alebo vykonávať izolovane [článok 3 písm. f)].

                  V dohovore sa od strán dohovoru vyžaduje, aby zabezpečili vnútroštátne a miestne dojednania, ktoré umožnia prípravu a implementáciu integrovaného multiagentúrneho prístupu k ochrane, bezpečnosti a usporiadateľským službám (článok 4). Strany dohovoru majú prijať rozličné opatrenia na zaistenie ochrany, bezpečnosti a usporiadateľských služieb na športových štadiónoch (článok 5); musia napríklad zabezpečiť, aby prevádzkové podmienky na štadiónoch vytvárali podmienky na účinnú spoluprácu medzi políciou, záchrannou službou a partnerskými agentúrami a zaviedli politiky a postupy týkajúce sa záležitostí, ako je napr. rasistické alebo diskriminačné správanie [článok 5 ods. 5]. Od strán dohovoru sa takisto požaduje, aby povzbudzovali všetky svoje príslušné agentúry a zainteresované strany k vzájomnej spolupráci v záujme vytvorenia chráneného, bezpečného a otvoreného prostredia na verejných priestranstvách mimo štadiónov (článok 6). Strany dohovoru musia zaistiť, aby príslušné agentúry vypracovali núdzové plány (článok 7), a musia podporovať všetky agentúry, aby aktívne udržiavali vzťahy s fanúšikmi a miestnymi komunitami (článok 8).

                  Pokiaľ ide o policajný dohľad, podľa článku 9 dohovoru strany dohovoru „zabezpečia prípravu policajných stratégií, ich pravidelné vyhodnocovanie a zlepšovanie“; strany dohovoru tiež musia zaistiť, aby polícia pracovala v partnerstve s príslušnými zainteresovanými stranami.

                  Pokiaľ ide o prevenciu a postihovanie, v článku 10 sa stanovuje, že strany dohovoru „prijmú všetky vhodné opatrenia“ na zníženie rizika výskytu násilných incidentov a výtržností a v súlade s medzinárodným právnym poriadkom zabezpečia zavedenie „účinných opatrení týkajúcich sa vylúčenia […] primeraných povahe a miestu výskytu rizika“ na predchádzanie takýmto incidentom. Stranám dohody sa ukladá aj povinnosť „spolupracovať na primeranom postihovaní jednotlivcov páchajúcich trestné činy v zahraničí“ [článok 10 ods. 3 a ] a stanovuje možnosť „zmocniť súdne alebo správne orgány zodpovedné za sankcionovanie jednotlivcov, ktorí spôsobili alebo prispeli k vzniku incidentov násilia alebo výtržníctva v súvislosti s futbalovými zápasmi, aby obmedzili ich cestovanie na futbalové podujatia organizované v inej krajine“ [článok 10 ods. 4].

                  Článok 11 dohovoru je nazvaný „medzinárodná spolupráca“. Stanovuje sa v ňom povinnosť strán dohovoru vytvoriť Národné futbalové informačné stredisko (NFIS), ktoré má pôsobiť ako určený výhradný prostredník pre výmenu všetkých informácií a spravodajských informácií v súvislosti s futbalovými zápasmi s medzinárodným rozmerom a pre riešenie ďalších záležitostí medzinárodnej policajnej spolupráce [články 11 ods. 2 až 4]. Znenie článkov 11 ods. 2 až 4 bolo inšpirované rozhodnutím Rady 2002/348/SVV z 25. apríla 2002 týkajúcim sa bezpečnosti v súvislosti s futbalovými zápasmi s medzinárodným rozmerom používa sa v ňom terminológia uvedeného rozhodnutia.

                  Záverečné ustanovenia dohovoru sa týkajú podpisu (článok 16), nadobudnutia platnosti (článok 17), pristúpenia nečlenských štátov rady Európy (článok 18), účinkov dohovoru vo vzťahu k dohovoru č. 120 (článok 19), územnej platnosti (článok 20), vypovedania (článok 21) a oznámení (článok 22). Uvedené ustanovenia „v zásade vychádzajú“ z modelových záverečných ustanovení pre dohovory a dohody uzavreté v rámci Rady Európy z februára 1980 a zo záverečných ustanovení dohovoru č. 120.

               2.3.Existujúce právne predpisy a politika Únie v tejto oblasti

                  Únia prijala mnohé opatrenia týkajúce sa policajnej spolupráce a výmeny policajných informácií. Pokiaľ ide osobitne o policajnú spoluprácu a výmenu policajných informácií v záležitostiach ochrany a bezpečnosti na futbalových zápasoch, Únia prijala rozhodnutie Rady 2002/348/SVV z 25. apríla 2002 týkajúce sa bezpečnosti v súvislosti s futbalovými zápasmi s medzinárodným rozmerom
                     1
                  . Rozhodnutie Rady 2002/348/SVV bolo založené na článku 30 ods. 1 písm. a) Zmluvy o Európskej únii, v súčasnosti článok 87 ods. 1 Zmluvy o fungovaní Európskej únie (ZFEÚ), ako aj článku 34 ods. 2 písm. c) Zmluvy o Európskej únii (ZEÚ), ktorý bol zrušený.

                  V rozhodnutí Rady 2002/348/SVV sa stanovuje, že každý členský štát „vytvorí alebo určí národné futbalové informačné stredisko policajného charakteru“ (NFIS), ktoré „bude konať ako priame, centrálne kontaktné miesto pre výmenu relevantných informácií a uľahčovanie medzinárodnej policajnej spolupráce v súvislosti s futbalovými zápasmi s medzinárodným rozmerom“ (článok 1). V rozhodnutí Rady sa vymedzujú úlohy NFIS (článok 2), policajné informácie, ktoré si budú vymieňať, (článok 3) a postup pre komunikáciu medzi nimi (článok 4). Rozhodnutím Rady 2007/412/SVV z 12. júna 2007, ktorým sa mení a dopĺňa rozhodnutie 2002/348/SVV týkajúce sa bezpečnosti v súvislosti s futbalovými zápasmi s medzinárodným rozmerom
                     2
                  , sa doplnili ustanovenia o pravidelných celoštátnych hodnoteniach výtržností spojených s futbalom [článok 2 ods. 6] formách výmeny informácií [článok 3 ods. 4].

                  Na rozhodnutie Rady 2002/348/SVV sa odkazuje v uznesení Rady zo 17. novembra 2003 o využívaní zákazu vstupu na miesta konania futbalových zápasov s medzinárodným rozmerom zo strany členských štátov
                     3
                   a vo futbalovej príručke EÚ
                     4
                  . Príručka, ktorá bola prvýkrát prijatá v júni 1999 a naposledy aktualizovaná v novembri 2016, obsahuje podrobné odporúčania pre medzinárodnú policajnú spoluprácu a opatrenia na predchádzanie násiliu a výtržnostiam v súvislosti s futbalovými zápasmi s medzinárodným rozmerom a ich kontrolu vrátane usmernení týkajúcich sa výmeny policajných informácií a poslania a úloh NFIS.

               2.4.Dôvody návrhu

                  Hoci dohovor obsahuje ustanovenia v oblasti policajnej spolupráce (článok 87 ZFEÚ), zároveň všeobecnejšie zodpovedá cieľom politiky EÚ týkajúcim sa športových záležitostí (článok 165 ZFEÚ). Podľa článku 165 ods. 3 ZFEÚ Únia a členské štáty musia podporovať spoluprácu s tretími krajinami a príslušnými medzinárodnými organizáciami v oblasti vzdelávania a športu, najmä s Radou Európy. Motivačné opatrenia EÚ, medzi ktoré patrí podpora projektov v rámci kapitoly programu Erasmus+ venovanej športu, kampane na zvyšovanie povedomia fanúšikov a športové sankcie, nepostačujú na riešenie problematiky násilných trestných činov a diskriminácie, ku ktorým dochádza v súvislosti so športovými súťažami. Keďže ide o otázku verejného poriadku, vnútroštátne orgány doplnili uvedené iniciatívy preventívnymi činnosťami a cielenými donucovacími opatrenia. Ide o zložitú úlohu vzhľadom na medzinárodnú povahu niektorých zápasov a rozdiely v príslušných ustanoveniach a postupoch súvisiacich s udržiavaním verejného poriadku, ochrany a bezpečnosti v rôznych členských štátoch EÚ. V boji proti násiliu a diskriminácii akéhokoľvek druhu je potrebná väčšia spolupráca medzi rôznymi zainteresovanými stranami. Opatrenia na presadzovanie práva sa musia lepšie koordinovať a EÚ môže tento proces uľahčiť, najmä podporu dohovoru Rady Európy.

                  Samotná EÚ sa nemôže stať zmluvnou stranou dohovoru. Dôvodom je to, že v dohovore sa odkazuje výlučne na „štáty“, resp. „členské štáty“ a dohovor neobsahuje žiadne ustanovenie, ktoré by umožňovalo EÚ alebo iným regionálnym integračným organizáciám stať sa jeho zmluvnou stranou.

                  EÚ však prijala všeobecné aj osobitné opatrenia týkajúce sa spolupráce a výmeny policajných informácií, ktoré sa vzťahujú na ochranu a bezpečnosť futbalových zápasov s medzinárodným rozmerom, ako aj podrobné a nedávno aktualizované odporúčania, ako tieto opatrenia uplatňovať.

                  Záväzky prijaté podľa článku 11 dohovoru týkajúce sa národných informačných futbalových stredísk (NFIS) navyše pravdepodobne ovplyvnia spoločné pravidlá v zmysle článku 3 ods. 2 ZFEÚ. Dôvodom je to, že povinnosť vytvoriť alebo určiť NFIS je zahrnutá už v rozhodnutí Rady 2002/348/SVV, v ktorom sa stanovujú úlohy NFIS a pravidlá spolupráce medzi nimi, najmä pokiaľ ide o výmenu policajných informácií. Povinnosti obsiahnuté v článku 11 ods. 2 až 4 dohovoru č. 218 sa takmer úplne zhodujú s povinnosťami stanovenými v rozhodnutí Rady 2002/348/SVV. Podľa dôvodovej správy k dohovoru č. 218 „NFIS boli vytvorené na základe práva Európskej únie“ a znenie článku 11 ods. 2 až 4 bolo inšpirované rozhodnutím Rady 2002/348/SVV a používa sa v ňom terminológia uvedeného rozhodnutia.

                  Uvedené okolnosti poukazujú na to, že je potrebné, aby členské štáty pri prijímaní medzinárodných záväzkov v oblasti spolupráce a výmeny policajných informácií medzi členskými štátmi, najmä pokiaľ ide o ochranu a bezpečnosť na futbalových zápasoch s medzinárodným rozmerom, konali v rámci inštitúcií EÚ.

                  Hoci článok 11 ods. 2 až 4 dohovoru bol založený na rozhodnutí Rady 2002/348/SVV práve preto, aby sa predišlo kolízii s právom EÚ, nič to nemení na tom, že rozhodnutím Rady 2002/348/SVV sa stanovuje systém spolupráce a výmeny policajných informácií medzi členskými štátmi v oblasti ochrany a bezpečnosti na futbalových zápasoch s medzinárodným rozmerom prostredníctvom siete orgánov zriadených na tento osobitný účel. Len EÚ môže vo vzťahu k tretím krajinám prevziať záväzok naďalej uplatňovať uvedený systém v rámci EÚ a rozšíriť jeho uplatňovanie na dotknuté tretie krajiny.

                  Keďže samotná EÚ sa nemôže stať zmluvnou stranou dohovoru č. 218 a keďže členské štáty sa môžu stať zmluvnými stranami uvedeného dohovoru, len ak ich na to splnomocní EÚ (článok 2 ods. 1 ZFEÚ), je vhodné prijať rozhodnutie, ktorým sa členským štátom v záujme EÚ povoľuje podpísať a ratifikovať uvedený dohovor.

               3.PRÁVNY ZÁKLAD

                  Navrhované rozhodnutie Rady je založené na článku 218 ods. 6 písm. a) bode v) a článku 218 ods. 8 ZFEÚ v spojení s článkom 87 ods. 1 ZFEÚ, ktorý je hlavným právnym základom pre právne predpisy EÚ v oblasti policajnej spolupráce.

               2018/0116 (NLE)

               Návrh

               ROZHODNUTIE RADY,

               ktorým sa členským štátom povoľuje, aby sa v záujme Európskej únie stali zmluvnou stranou Dohovoru Rady Európy o integrovanom prístupe k ochrane, bezpečnosti a usporiadateľským službám na futbalových zápasoch a iných športových podujatiach
                  (CETS č. 218)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 218 ods. 6 písm. a) bod v) a článok 218 ods. 8 v spojení s článkom 87 ods. 1,

               so zreteľom na návrh Európskej komisie,

               so zreteľom na súhlas Európskeho parlamentu
                  5
               ,

               keďže:

               (1)Dohovor Rady o integrovanom prístupe k ochrane, bezpečnosti a usporiadateľským službám na futbalových zápasoch a iných športových podujatiach (ďalej len „dohovor“) je od 3. júla 2016 otvorený na podpis a ratifikáciu.

               (2)Cieľom dohovoru je zaistiť chránené, bezpečné a otvorené prostredie na futbalových zápasoch a iných športových podujatiach.

               (3)Článkami 11 ods. 2 až 4 dohovoru môžu byť v súvislosti s národnými informačnými futbalovými strediskami dotknuté spoločné pravidlá alebo pozmenený rozsah ich pôsobnosti v zmysle článku 3 ods. 2 ZFEÚ, pretože uvedené ustanovenia sa zhodujú s povinnosťami stanovenými v rozhodnutí Rady 2002/348/SVV
                  6
                týkajúcom sa bezpečnosti v súvislosti s futbalovými zápasmi s medzinárodným rozmerom.

               (4)Podpora dohovoru zo strany Únie je dôležitá pre boj proti násiliu súvisiacemu so športovými podujatiami a dopĺňala by úsilie, ktoré sa už v tejto oblasti vynakladá podporou projektov v rámci kapitoly programu Erasmus+ venovanej športu.

               (5)Únia sa nemôže stať zmluvnou stranou dohovoru, pretože jeho zmluvnými stranami môžu byť len štáty.

               (6)Členským štátom by sa preto malo povoliť, aby podpísali a ratifikovali dohovor, konajúc spoločne v záujme Únie, pokiaľ ide o časti, ktoré patria do výlučnej právomoci Únie.

               (7)Spojené kráľovstvo a Írsko sú viazané rozhodnutím Rady 2002/348/SVV, a preto sa zúčastňujú na prijatí tohto rozhodnutia.

               (8)V súlade s článkami 1 a 2 Protokolu (č. 22) o postavení Dánska, ktorý je pripojený k Zmluve o Európskej únii a ZFEÚ, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               PRIJALA TOTO ROZHODNUTIE:

               Článok 1

               Členským štátom sa týmto povoľuje, aby sa stali zmluvnou stranou Dohovoru Rady Európy o integrovanom prístupe k ochrane, bezpečnosti a usporiadateľským službám na futbalových zápasoch a iných športových podujatiach (CETS č. 218), pokiaľ ide o časti, ktoré patria do výlučnej právomoci Únie.

               Článok 2

               Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

               Článok 3

               Toto rozhodnutie je určené členským štátom.

               V Bruseli

                     Za Radu

                     predseda

                     (1)

                        Ú. v. ES L 121, 8.5.2002.

                     (2)

                        Ú. v. EÚ L 155, 15.6.2007, s. 76.

                     (3)

                        Ú. v. EÚ C 281, 22.11.2003, s. 1.

                     (4)

                        Uznesenie Rady zo 6. decembra 2001o príručke s odporúčaniami pre medzinárodnú policajnú spoluprácu a opatreniami na predchádzanie a kontrolu násilia a výtržností v súvislosti s futbalovými zápasmi s medzinárodným rozmerom, na ktorých sa zúčastňuje aspoň jeden členský štát; Ú. v. ES C 22, 24.1.2002, s. 1.

                     (5)

                        Ú. v. EÚ C …, …, s. ….

                     (6)

                        Rozhodnutie Rady 2002/348/SVV z 25. apríla 2002 týkajúce sa bezpečnosti v súvislosti s futbalovými zápasmi s medzinárodným rozmerom (Ú. v. ES L 121, 8.5.2002, s. 1).


               EURÓPSKA KOMISIA
            V Bruseli2. 5. 2018
            COM(2018) 249 final
            2018/0117(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie v Spoločnom výbore EHP k zmene prílohy XI (Elektronická komunikácia, audiovizuálne služby a informačná spoločnosť) a protokolu 37 (obsahujúceho zoznam podľa článku 101) k Dohode o EHP (všeobecné nariadenie o ochrane údajov)
            (Text s významom pre EHP)

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Účelom návrhu rozhodnutia Spoločného výboru EHP (pripojeného k navrhovanému rozhodnutiu Rady) je zmeniť prílohu XI (Elektronická komunikácia, audiovizuálne služby a informačná spoločnosť) a protokol 37 (obsahujúci zoznam uvedený v článku 101) k Dohode o EHP s cieľom začleniť všeobecné nariadenie o ochrane údajov [nariadenie (EÚ) 2016/679]
                     1
                  .

               •Súlad s existujúcimi ustanoveniami v tejto oblasti politiky

                  Pripojeným návrhom rozhodnutia Spoločného výboru sa existujúce politiky EÚ rozširujú na štáty EZVO, ktoré sú členmi EHP (Nórsko, Island a Lichtenštajnsko).

               •Súlad s ostatnými politikami Únie

               Rozšírenie acquis EÚ na štáty EZVO, ktoré sú členmi EHP, jeho začlenením do Dohody o EHP sa vykonáva v súlade s cieľmi a zásadami obsiahnutými v uvedenej dohode zameranej na vytvorenie dynamického a homogénneho Európskeho hospodárskeho priestoru založeného na spoločných pravidlách a rovnakých podmienkach hospodárskej súťaže.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Právne predpisy, ktoré sa majú začleniť do Dohody o EHP, sa zakladajú na článku 16 Zmluvy o fungovaní Európskej únie.

               Podľa článku 1 ods. 3 nariadenia Rady (ES) č. 2894/94
                  2
                o opatreniach na vykonávanie Dohody o EHP Rada na základe návrhu Komisie prijme v mene Únie pozíciu k takýmto rozhodnutiam.

               Komisia v spolupráci s ESVČ predkladá Rade návrh rozhodnutia Spoločného výboru EHP, aby ho Rada prijala ako pozíciu Únie. Komisia dúfa, že tento návrh bude môcť Spoločnému výboru EHP predložiť pri najbližšej možnej príležitosti.

               •Subsidiarita (v prípade inej ako výlučnej právomoci)

               Návrh je v súlade so zásadou subsidiarity z tohto dôvodu:

               Cieľ tohto návrhu, ktorým je zabezpečiť homogénnosť vnútorného trhu, nie je možné uspokojivo dosiahnuť na úrovni členských štátov, a preto ho z dôvodu jeho dôsledkov možno lepšie dosiahnuť na úrovni Únie.

               Proces začleňovania acquis EÚ do Dohody o EHP sa vykonáva v súlade s nariadením Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore, v ktorom sa zvolený prístup potvrdzuje.

                  •
                        Proporcionalita

               V súlade so zásadou proporcionality tento návrh neprekračuje rámec nevyhnutný na dosiahnutie daného cieľa.

               •Výber nástroja

               V súlade s článkom 98 Dohody o EHP je zvoleným nástrojom rozhodnutie Spoločného výboru EHP. Spoločný výbor EHP zabezpečuje účinné vykonávanie a fungovanie Dohody o EHP. Na tento účel prijíma rozhodnutia v prípadoch stanovených v Dohode o EHP.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               Neuplatňuje sa.

               4.VPLYV NA ROZPOČET

               Začlenenie nariadenia (EÚ) 2016/679 do Dohody o EHP by nemalo mať žiaden vplyv na rozpočet.

               5.ĎALŠIE PRVKY

               •Odôvodnenie hlavných navrhovaných úprav

               Doložka o účasti [úprava a) a k)]

               V dôsledku začlenenia všeobecného nariadenia o ochrane údajov do Dohody o EHP dozorné orgány štátov EZVO, ktoré sú členmi EHP, sa zúčastňujú v najväčšej možnej miere na takzvanom mechanizme jednotného kontaktného miesta a mechanizme konzistentnosti a okrem hlasovacieho práva a práva kandidovať vo voľbách na predsedu alebo podpredsedov výboru majú rovnaké práva a povinnosti ako dozorné orgány členských štátov EÚ v Európskom výbore pre ochranu údajov (ďalej len „výbor“). Taktiež sa osobitne zaznamenávajú pozície dozorných orgánov štátov EZVO.

               Úpravou a) sa takisto zabezpečuje, aby rokovací poriadok výboru umožnil plnú účasť dozorných orgánov štátov EZVO, ktoré sú členmi EHP, a Dozorného úradu EZVO s výnimkou hlasovacích práv a práva kandidovať vo voľbách na predsedu alebo podpredsedov výboru.

               Keďže všeobecným nariadením o ochrane údajov sa národným dozorným orgánom udeľujú kompetencie, ktoré sa majú vykonávať na vnútroštátnej úrovni, a vyžaduje sa medzinárodná koordinácia a konvergencia postupov, je potrebná účasť dozorných orgánov štátov EZVO, ktoré sú členmi EHP, v rovnakej miere na mechanizme jednotného kontaktného miesta a mechanizme konzistentnosti pre súdržnú spoluprácu a konvergenciu dohľadu v EHP.

               S cieľom uľahčiť a zabezpečiť konzistentné presadzovanie pravidiel EHP Dozorným úradom EZVO, pokiaľ ide o štáty EZVO, ktoré sú členmi EHP, a umožniť vykonávanie funkcií Dozorného úradu EZVO podľa článku 108 Dohody o EHP v úprave k) sa uvádza, že Dozorný úrad EZVO má právo zúčastňovať sa na zasadnutiach výboru bez hlasovacieho práva a že Dozorný úrad EZVO určí svojho zástupcu do výboru. Okrem toho, ako je uvedené vyššie, v úprave a) sa uvádza, že rokovací poriadok výboru umožňuje v plnej miere účasť Dozorného úradu EZVO.

               Informácie o rokovaniach s tretími krajinami [úprava f)]

               V úprave sa predpokladá, že štáty EZVO, ktoré sú členmi EHP, sú informované o konzultáciách s tretími krajinami s cieľom prijať rozhodnutie o primeranosti v súlade s postupom uvedeným v článku 93 ods. 3. Ako sa zaručuje článkom 100 Dohody o EHP, štáty EZVO sa zúčastňujú v plnom rozsahu vo výbore zriadenom podľa článku 93 s výnimkou hlasovacieho práva.

               V úprave sa tiež špecifikuje, že v prípadoch, keď tretia krajina alebo medzinárodná organizácia prijme osobitné záväzky týkajúce sa spracovania osobných údajov z členských štátov, EÚ zohľadní situáciu štátov EZVO, ktoré sú členmi EHP, a s tretími krajinami alebo medzinárodnými organizáciami prerokuje možné mechanizmy ich následného možného uplatnenia štátmi EZVO, ktoré sú členmi EHP.

               Článok 45 ods. 1 – Prenos údajov do tretích krajín a medzinárodným organizáciám [úprava e)]

               Prenos osobných údajov zo štátu EZVO, ktorý je členom EHP, do tretej krajiny alebo medzinárodnej organizácii sa môže uskutočniť na základe vykonávacieho aktu (rozhodnutie o primeranosti) prijatého Komisiou, ktorý bol začlenený do Dohody o EHP podľa normálnych postupov opísaných v Dohode o EHP. Účelom úpravy e) je umožniť prenos údajov aj tam, kde je rozhodnutie o primeranosti uplatňované štátom EZVO, ktorý je členom EHP, až do prijatia rozhodnutia Spoločným výborom EHP začleniť toto rozhodnutie o primeranosti. V úprave e) sa tiež predpokladá, že pred tým, ako rozhodnutie o primeranosti nadobudne účinnosť, každý štát EZVO, ktorý je členom EHP, sa rozhodne a informuje Komisiu a Dozorný úrad EZVO, či bude, alebo nebude uplatňovať takéto rozhodnutie o primeranosti súčasne s členskými štátmi EÚ. Ak štát EZVO neinformuje Komisiu a Dozorný úrad EZVO, uplatňuje opatrenia súčasne s členskými štátmi EÚ.

               Ak sa do dvanástich mesiacov od nadobudnutia účinnosti rozhodnutia o primeranosti v Spoločnom výbore EHP nedosiahne dohoda o začlenení rozhodnutia o primeranosti do Dohody o EHP, ktorýkoľvek štát EZVO, ktorý je členom EHP, môže prerušiť uplatňovanie takýchto opatrení, až kým sa do Dohody o EHP nezačlení rozhodnutie o primeranosti, o čom bezodkladne informuje Komisiu a Dozorný úrad EZVO. Táto úprava nevylučuje uplatnenie článku 102 Dohody o EHP, ako je stanovené v úprave.

               Ak sa štát EZVO, ktorý je členom EHP, rozhodne prerušiť uplatňovanie opatrení podľa článku 45 ods. 5 (opatrenia týkajúce sa tretej krajiny, územia alebo jedného či viacerých určených sektorov v tretej krajine alebo medzinárodnej organizácie, ktoré už nezaručujú primeranú úroveň ochrany), ostatné zmluvné strany Dohody o EHP zakážu voľný tok osobných údajov do tohto členského štátu EZVO, ktorý je členom EHP.

               Článok 46 ods. 2 – Uplatnenie vykonávacích aktov, ktoré sa týkajú štandardných doložiek o ochrane údajov [úprava h)]

               Táto úprava je založená na rovnakej zásade ako úprava e) (pozri vyššie). Úpravou sa umožňuje prevádzkovateľom z EZVO alebo sprostredkovateľom z EZVO uplatňovať štandardné doložky o ochrane údajov v rovnakom čase, keď nadobudne účinnosť v EÚ, pokiaľ sa štát EZVO nerozhodne vykonať opatrenie súčasne s členskými štátmi EÚ.

               Neuplatnenie odkazu na „chartu“ [úprava i)]

               V súlade s článkom 7 Dohody o EHP sú pre štáty EZVO záväzné iba akty, ktoré boli začlenené do Dohody o EHP. Charta základných práv Európskej únie je nástrojom primárneho práva EÚ, ktoré nie je záväzné pre nečlenské štáty a nie je relevantné v kontexte EHP. Úpravou i) všeobecného nariadenia o ochrane údajov sa preto neuplatňuje odkaz na chartu uvedený v článku 58 ods. 4.

               Článok 63, článok 64 ods. 2, článok 65 ods. 1 písm. c) a článok 70 ods. 1 písm. e) – Žiadosti Dozorného úradu EZVO o radu alebo stanovisko výboru [úprava l)]

               Podľa úpravy l) má Dozorný úrad EZVO právo požiadať výbor o radu alebo stanovisko a oznámiť výboru záležitosti podľa článku 63, článku 64 ods. 2, článku 65 ods. 1 písm. c) a článku 70 ods. 1 písm. e). Články, v ktorých by sa mali uplatňovať takéto práva a povinnosti a ktoré sú relevantné pre vykonávanie funkcií Dozorného úradu EZVO podľa článku 109 dohody, sú vymedzené v úprave.

               2018/0117 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie
                  v Spoločnom výbore EHP k zmene
                  prílohy XI (Elektronická komunikácia, audiovizuálne služby a informačná spoločnosť)
                  a protokolu 37 (obsahujúceho zoznam podľa článku 101) k Dohode o EHP

                  (všeobecné nariadenie o ochrane údajov)

               (Text s významom pre EHP)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 16 v spojení s jej článkom 218 ods. 9,

               so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore
                  3
               , a najmä na jeho článok 1 ods. 3,

               so zreteľom na návrh Európskej komisie,

               keďže:

               (1)Dohoda o Európskom hospodárskom priestore
                  4
                (ďalej len „Dohoda o EHP“) nadobudla platnosť 1. januára 1994.

               (2)Podľa článku 98 Dohody o EHP sa na základe rozhodnutia Spoločného výboru EHP môže meniť okrem iného príloha XI (Elektronická komunikácia, audiovizuálne služby a informačná spoločnosť) a protokol 37 (obsahujúci zoznam podľa článku 101) k Dohode o EHP.

               (3)Nariadenie Európskeho parlamentu a Rady (EÚ) 2016/679
                  5
                sa má začleniť do Dohody o EHP.

               (4)Nariadením (EÚ) 2016/679 sa [s účinnosťou od 25. mája 2018] zrušuje smernica Európskeho parlamentu a Rady 95/46/ES
                  6
                začlenená do Dohody o EHP, a preto je potrebné odkaz na ňu v rámci Dohody o EHP zrušiť [s účinnosťou od 25. mája 2018].

               (5)Príloha XI a protokol 37 k Dohode o EHP by sa preto mali zodpovedajúcim spôsobom zmeniť.

               (6)Pozícia Únie v Spoločnom výbore EHP by preto mala vychádzať z pripojeného návrhu rozhodnutia,

               PRIJALA TOTO ROZHODNUTIE:

               Článok 1

               Pozícia, ktorá sa má prijať v mene Únie v Spoločnom výbore EHP k navrhovaným zmenám prílohy XI a protokolu 37 k Dohode o EHP, je založená na návrhu rozhodnutia Spoločného výboru EHP pripojeného k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)

                        Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (Ú. v. EÚ L 119, 4.5.2016, s. 1).

                     (2)

                        Ú. v. ES L 305, 30.11.1994, s. 6 – 8.

                     (3)

                        Ú. v. ES L 305, 30.11.1994, s. 6.

                     (4)

                        Ú. v. ES L 1, 3.1.1994, s. 3.

                     (5)

                        Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (Ú. v. EÚ L 119, 4.5.2016, s. 1).

                     (6)

                        Ú. v. ES L 281, 23.11.1995, s. 31.

    ---documentbreak---

               EURÓPSKA KOMISIA
            V Bruseli2. 5. 2018
            COM(2018) 249 final
            PRÍLOHY
            k
            návrhu rozhodnutia Rady
            o pozícii, ktorá sa má prijať v mene Európskej únie v Spoločnom výbore EHP k zmene prílohy XI (Elektronická komunikácia, audiovizuálne služby a informačná spoločnosť) a protokolu 37 (obsahujúceho zoznam podľa článku 101) k Dohode o EHP(všeobecné nariadenie o ochrane údajov)

               PRÍLOHA I
                  ROZHODNUTIE SPOLOČNÉHO VÝBORU EHP
                  č.

               z ,

               ktorým sa mení príloha XI (Elektronická komunikácia, audiovizuálne služby a informačná spoločnosť) a protokol 37 (obsahujúci zoznam podľa článku 101) k Dohode o EHP

               SPOLOČNÝ VÝBOR EHP,

               so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,

               keďže:

               (1)Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov)
                  1
                sa má začleniť do Dohody o EHP.

               (2)Uznávajúc, že ochrana údajov je základným právom, ktoré je chránené v rôznych medzinárodných dohodách o ľudských právach.

               (3)Uznávajúc dôležitosť rovnakých práv a povinností prevádzkovateľov a spracovateľov údajov v rámci EHP.

               (4)V tomto rozhodnutí sa stanovuje, že dozorné orgány štátov EZVO sa v plnej miere zúčastňujú na mechanizme jednotného kontaktného miesta a mechanizme konzistentnosti a s výnimkou hlasovacieho práva a práva kandidovať vo voľbách na predsedu alebo podpredsedov výboru majú rovnaké práva a povinnosti ako dozorné orgány členských štátov EÚ v Európskom výbore pre ochranu údajov (ďalej len „výbor“) zriadenom nariadením (EÚ) 2016/679. Na tento účel by dozorné orgány štátov EZVO mali byť zapojené do činností výboru vrátane činností ktorejkoľvek podskupiny, ktorú môže výbor zriadiť na vykonávanie svojej práce, a mali by dostávať všetky potrebné informácie s cieľom umožniť ich efektívnu účasť vrátane podľa potreby prostredníctvom úplného prístupu k akémukoľvek elektronickému systému výmeny informácií, ktorý môže výbor zaviesť.

               (5)Nariadením (EÚ) 2016/679 sa [s účinnosťou od 25. mája 2018] zrušuje smernica Európskeho parlamentu a Rady 95/46/ES
                  2
                začlenená do Dohody o EHP, a preto je potrebné odkaz na ňu v rámci Dohody o EHP zrušiť [s účinnosťou od 25. mája 2018].

               (6)Príloha XI a protokol 37 k Dohode o EHP by sa preto mali zodpovedajúcim spôsobom zmeniť,

               PRIJAL TOTO ROZHODNUTIE:

               Článok 1

               Text bodu 5e (smernica Európskeho parlamentu a Rady 95/46/ES) prílohy XI k Dohode o EHP sa [s účinnosťou od 25. mája 2018] nahrádza takto:

               „32016 R 0679: nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).

               Ustanovenia nariadenia sa na účely tejto dohody vykladajú s týmito úpravami:

               a)Dozorné orgány štátov EZVO sa zúčastňujú na činnostiach Európskeho výboru pre ochranu údajov, ďalej len „výbor“. V tomto zmysle majú s výnimkou hlasovacieho práva a práva kandidovať vo voľbách na predsedu alebo podpredsedov výboru rovnaké práva a povinnosti ako dozorné orgány členských štátov EÚ vo výbore, pokiaľ nie je v tejto dohode stanovené inak. Pozície dozorných orgánov štátov EZVO zaznamenáva výbor osobitne.

               Rokovací poriadok výboru v plnej miere umožňuje účasť dozorných orgánov štátov EZVO a Dozorného úradu EZVO s výnimkou hlasovacích práv a práva kandidovať vo voľbách na predsedu alebo podpredsedov výboru.

               b)Bez ohľadu na ustanovenia protokolu 1 k tejto dohode a ak sa v tejto dohode nestanovuje inak, termínmi „členský(-é) štát(-y)“ a „dozorné orgány“ sa okrem významu v nariadení rozumejú aj štáty EZVO, resp. ich dozorné orgány.

               c)Odkazy na právo Únie alebo právne predpisy Únie týkajúce sa ochrany údajov sa chápu ako odkazy na Dohodu o EHP, resp. ustanovenia o ochrane údajov, ktoré sú v nej obsiahnuté.

               d)V článku 13 ods. 1 písm. f) a článku 14 ods. 1 písm. f), pokiaľ ide o štáty EZVO, sa za slová „rozhodnutia Komisie o primeranosti“ vkladajú slová „uplatniteľného podľa Dohody o EHP“.

               e)Pokiaľ ide o štáty EZVO, v článku 45 sa za odsek 1 vkladá tento text:

               „1a. Až do prijatia rozhodnutia Spoločným výborom EHP začleniť do Dohody o EHP vykonávací akt prijatý podľa odseku 3 alebo 5 tohto článku sa môže štát EZVO rozhodnúť uplatňovať v ňom uvedené opatrenia.

               Každý štát EZVO sa pred nadobudnutím účinnosti akéhokoľvek vykonávacieho aktu prijatého podľa odseku 3 alebo 5 tohto článku rozhodne a informuje Komisiu a Dozorný úrad EZVO, či do prijatia rozhodnutia Spoločným výborom EHP začleniť vykonávací akt do Dohody o EHP bude, alebo nebude uplatňovať v ňom uvedené opatrenia súčasne s členskými štátmi EÚ. Pokiaľ neexistuje rozhodnutie v opačnom zmysle, každý štát EZVO uplatňuje opatrenia uvedené vo vykonávacom akte prijatom podľa odseku 3 alebo 5 tohto článku súčasne s členskými štátmi EÚ.

               Bez ohľadu na článok 102 dohody, ak sa v Spoločnom výbore EHP nedosiahne dohoda o začlenení vykonávacieho aktu prijatého podľa odseku 3 alebo 5 tohto článku do Dohody o EHP do dvanástich mesiacov od nadobudnutia účinnosti daného vykonávacieho aktu, ktorýkoľvek štát EZVO môže prestať uplatňovať tieto opatrenia a bezodkladne o tom informuje Komisiu a Dozorný úrad EZVO.

               Ostatné zmluvné strany Dohody o EHP odchylne od článku 1 ods. 3 obmedzia alebo zakážu voľný pohyb osobných údajov do štátu EZVO, ktorý neuplatňuje rovnakým spôsobom opatrenia uvedené vo vykonávacom akte prijatom podľa odseku 5 tohto článku, keďže tieto opatrenia bránia prenosu osobných údajov do tretej krajiny alebo medzinárodnej organizácii.“

               f)Vždy, keď EÚ začne konzultácie s tretími krajinami alebo medzinárodnými organizáciami s cieľom prijať rozhodnutie o primeranosti podľa článku 45, štáty EZVO musia byť o tom náležite informované. V prípadoch, keď tretia krajina alebo medzinárodná organizácia prijme osobitné záväzky týkajúce sa spracovania osobných údajov z členský štátov, EÚ zohľadní situáciu štátov EZVO a s tretími krajinami alebo medzinárodnou organizáciou prerokuje možné mechanizmy následného možného uplatnenia štátmi EZVO.

               g)V článku 46 ods. 2 písm. d) sa dopĺňa tento text:

               „Dozorné orgány štátov EZVO majú rovnaké právo ako dozorné orgány EÚ predložiť Komisii na schválenie štandardné doložky o ochrane údajov podľa postupu preskúmania uvedeného v článku 93 ods. 2.“

               h)Pokiaľ ide o štáty EZVO, v článku 46 sa za odsek 2 vkladá tento odsek:

               „2a. Až do prijatia rozhodnutia Spoločným výborom EHP začleniť do Dohody o EHP vykonávací akt sa môžu stanoviť primerané záruky uvedené v odseku 1 prostredníctvom štandardných doložiek o ochrane údajov uvedených v článku 46 ods. 2 písm. c) a d), keď štát EZVO uplatňuje v ňom obsiahnuté opatrenia.

               Každý štát EZVO sa pred nadobudnutím účinnosti vykonávacích aktov prijatých podľa článku 46 ods. 2 písm. c) a d) rozhodne a informuje Komisiu a Dozorný úrad EZVO, či do prijatia rozhodnutia Spoločným výborom EHP začleniť vykonávací akt do Dohody o EHP bude, alebo nebude uplatňovať v ňom uvedené opatrenia súčasne s členskými štátmi EÚ. Pokiaľ neexistuje rozhodnutie v opačnom zmysle, každý štát EZVO uplatňuje opatrenia uvedené vo vykonávacom akte prijatom podľa článku 46 ods. 2 písm. c) a d) súčasne s členskými štátmi EÚ.

               Bez ohľadu na článok 102 dohody, ak sa v Spoločnom výbore EHP nedosiahne dohoda o začlenení vykonávacieho aktu prijatého podľa článku 46 ods. 2 písm. c) a d) do Dohody o EHP do dvanástich mesiacov od nadobudnutia účinnosti daného vykonávacieho aktu, ktorýkoľvek štát EZVO môže prestať uplatňovať tieto opatrenia a bezodkladne o tom informuje Komisiu a Dozorný úrad EZVO.“

               i)Pokiaľ ide o štáty EZVO, v článku 58 ods. 4 sa slová „v súlade s chartou“ neuplatňujú.

               j)V článku 59 sa za slovo „Komisii“ vkladajú slová „, Dozornému úradu EZVO“.

               k)Dozorný úrad EZVO má právo zúčastňovať sa na zasadnutiach výboru bez hlasovacieho práva. Dozorný úrad EZVO určí zástupcu.

               l)Dozorný úrad EZVO má právo požiadať výbor o radu alebo stanoviská a oznámiť výboru záležitosti podľa článku 63, článku 64 ods. 2, článku 65 ods. 1 písm. c) a článku 70 ods. 1 písm. e), ak je to relevantné na výkon jeho funkcií podľa článku 109 tejto dohody. V článku 63, článku 64 ods. 2, článku 65 ods. 1 písm. c) a článku 70 ods. 1 písm. e) sa za slovo „Komisia“ v jednotlivých gramatických tvaroch vkladajú slová „a ak je to relevantné, Dozorný úrad EZVO“ v príslušnom gramatickom tvare.

               m)Predseda výboru alebo sekretariát oznamujú činnosti výboru Dozornému úradu EZVO, ak je to relevantné podľa článku 64 ods. 5 písm. a) a b), článku 65 ods. 5 a článku 75 ods. 6 písm. b). V článku 64 ods. 5 písm. a) a b), článku 65 ods. 5 a článku 75 ods. 6 písm. b) sa za slovo „Komisia“ v jednotlivých gramatických tvaroch vkladajú slová „a ak je to relevantné, Dozorný úrad EZVO“ v príslušnom gramatickom tvare.

               Dozorný úrad EZVO má právo dostať informácie od dozorného orgánu jedného z dotknutých štátov EZVO podľa článku 66 ods. 1, ak je to relevantné na výkon jeho funkcií podľa článku 109 tejto dohody. V článku 66 ods. 1 sa za slovo „Komisii‘ vkladajú slová „a ak je to relevantné, Dozornému úradu EZVO“.

               n)V článku 71 ods. 1 sa za slovo „Rade“ vkladajú slová „, Stálemu výboru štátov EZVO, Dozornému úradu EZVO“.

               o)V článku 73 ods. 1 sa dopĺňa táto veta:

               „Členovia výboru zo štátov EZVO nie sú oprávnení byť zvolení za predsedu ani podpredsedov.““

               Článok 2

               Text bodu 13 (Pracovná skupina pre ochranu jednotlivcov so zreteľom na spracovanie osobných údajov) protokolu 37 k Dohode o EHP sa vypúšťa.

               Článok 3

               Znenie nariadenia (EÚ) 2016/679 v islandskom a nórskom jazyku, ktoré sa uverejní v dodatku EHP k Úradnému vestníku Európskej únie, je autentické.

               Článok 4

               Toto rozhodnutie nadobúda účinnosť […] pod podmienkou, že boli doručené všetky oznámenia podľa článku 103 ods. 1 Dohody o EHP*.

                  3Článok 5

               Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

               V Bruseli

                     Za Spoločný výbor EHP

                     predseda

                     tajomníci
                     Spoločného výboru EHP

               PRÍLOHA II

                  Spoločné vyhlásenie zmluvných strán

                  k rozhodnutiu Spoločného výboru č. XX z DD. MM. RRRR, ktorým sa začleňuje nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov), do Dohody o EHP.

               S ohľadom na dvojpilierový systém Dohody o EHP a pokiaľ ide o priamy záväzný účinok rozhodnutí Európskeho výboru pre ochranu údajov na národné dozorné orgány v štátoch EZVO, ktoré sú členmi EHP, zmluvné strany:

               –berú na vedomie skutočnosť, že rozhodnutia Európskeho výboru pre ochranu údajov sú adresované národným dozorným orgánom,

               –uznávajú, že toto riešenie nevytvára precedens pre budúce úpravy aktov EÚ, ktoré sa majú začleniť do Dohody o EHP.

                     (1)

                        Ú. v. EÚ L 119, 4.5.2016, s. 1.

                     (2)

                        Ú. v. ES L 281, 23.11.1995, s. 31.

                     (3)
                  *
                        [Ústavné požiadavky neboli oznámené.] [Ústavné požiadavky boli oznámené.]